Yevro-2020. Yangi Ispaniya hozircha favorit emas, guruh autsayderi esa birinchi o‘rinda

Yevro-2020. E guruhi

Ispaniya — Shvetsiya — 0:0

Ispaniya: Simon, Jordi Alba, Lyaport, Pau Torres, Koke (Ruis, 87), M.Lorente, Olmo (Moreno, 74), Ernandes (Tiagu Alkantara, 66), Torres (Oyyarsabal, 74), Morata (Sarabiya, 66), Pedri.

Shvetsiya: Ulsen, Lustig (Kraft, 75), Augustinsson, Lindelyof, Danielson, Seb.Larsson, Ekdal, Forsberg (Bengsson, 84), Olsson (Kayuste, 84), Berg (Klasson, 69), Isak (Kuayzon, 69).

Ogohlantirish: Lustig, 55.

Hakam: Vinchich. Klanchnik, Kovachich (barchasi — Sloveniya).

VAR: Klanchnik (Sloveniya). Bets, Kavana (ikkisi — Angliya), Blom (Niderlandiya).

14 iyun. Sevilya. «Olimpiyskiy» stadioni. 10559 tomoshabin.
Ispaniyaning hozirgi tarkibi imkoniyatlari borasida turnirdan oldin ancha ehtiyotkorlik bilan gapirishdi va Luis Enrike shogirdlarini favoritlar qatoriga qo‘shishga shoshilishmadi. «Qizil furiya» safida bo‘lganlardan hozir faqat ikki kishi qolgan: Jordi Alba hamon boshlang‘ich tarkibda maydonga chiqmoqda, Serxio Buskets esa koronavirusga chalingan. Natijada Yevro arafasida ispanlar jamoasining barcha futbolchilari emlandi, shvedlarga qarshi esa ular immun javobi fonida o‘ynashdi.
Ahamiyatliroq bo‘lgan boshqa fon ham bor. Luis Enrike Yevropa chempionatiga Serxio Ramosni zayavka qilmagan, bu esa sal qolsa mamlakatda fuqarolik urushiga sabab bo‘lardi. Murabbiy bu qarorga 27 yoshga chiqib nihoyat terma jamoaga munosib o‘ynay boshlagan Emerik Lyaport tufayli keldi. Bu o‘yin uning uchun Ispaniya libosidagi ikkinchi o‘yin bo‘ldi, u o‘smirlar va yoshlar jamoalarida Fransiya termasi sharafini himoya qilgandi.
Enrikega tarkib borasida e'tirozlar birgina Ramos bilan cheklanmaydi. Unga yakunlangan mavsumda «Atletik Bilbao» safida umidli harakat qila olmagan darvozabon Unai Simon (u La Liganing 37 o‘yinida 36 gol o‘tkazgan, jamoa turnirni 10-o‘rinda yakunlagan) tanlovi borasida ham savollar yetarli. Shuningdek, «Atletiko»ning chempionlik mavsumida hujumkor pozitsiyada o‘ynagan Markos Lorenteni o‘ng qanot himoyasiga qo‘ygani tushunarsiz hol.
Istalgan murabbiy kabi Enrike o‘z tanqidchilariga yaxshi natijalar bilan javob qaytarishi mumkin. O‘yin boshidayoq ispanlar to‘pga egalik qilishdi va shvedlarni o‘yin davomida yugurishga majbur qilishdi. Birinchi bo‘lim o‘rtalarida to‘pga egalik qilish bo‘yicha ustunlik qoyil qolarli edi — 81 foizga 19 foiz.

O‘z navbatida, skandinavlar turib berishdi. Mezbonlar birinchi bo‘limda o‘rtacha har 10 daqiqada bittadan yaxshi vaziyat yarata olishdi. Eng yaqqol vaziyatlarning birini Alvaro Morata yo‘qqa chiqardi va jamoadoshlarining jahlini chiqardi. Tanaffus arafasida Aleksandr Isak Shvetsiyaning ilk 45 daqiqalikdagi ilk xavfli hujumini golga aylantirishi mumkin edi: forvardning zarbasidan keyin to‘p Lorentening oyoqlariga tegib darvoza ustuniga bordi, keyin darvozabon to‘pni egallab oldi.
?? This Alexander Isak feint = ?#EUROSkills | @HisenseSpors | #EURO2020 pic.twitter.com/5CDa8mzYnA
Shvedlar ham kovid tufayli ikki futbolchisini (Deyan Kulushevski va Mattias Svanberg) yo‘qotishgan, ammo asosiy yo‘qotish — albatta, Zlatan Ibrahimovich bo‘ldi. Usiz tarkibda hujumdagi yetakchilikni yosh Isak qo‘liga olishiga to‘g‘ri kelmoqda. Ikkinchi bo‘limda u yo‘q joydan yana bir vaziyat yaratdi: u joyida turib uch himoyachini aldadi va uzoq ustun yaqiniga to‘pni uzatdi, ammo Berg to‘pga zarba bera olmadi. 

Tanaffusdan keyin mezbonlar oldingi chiziqda faollikni kamaytirishdi va so‘nggi daqiqalargacha chinakam golli vaziyat yarata olishmadi: faqat so‘nggi daqiqada Jyerar Moreno bosh bilan bergan kuchli zarbani Robin Ulsen oyoqlari bilan qaytarib yuborishga ulgurdi.
Tanaffusda ko‘pchilik xuddi italyanlar birinchi bo‘limda turklarni qamal qilib, faqat ikkinchi bo‘limda gol urishni boshlagan kabi ssenariyni kutishgandi. Ammo ispanlarda bunday bo‘lib chiqmadi, ular bejiz turnir favoritlari qatorida sanalmayotganini isbotlashdi. Endi ular Sevilyada slovaklar va polyaklarga qarshi o‘yinlarda g‘alabaga erishishga harakat qilib ko‘rishadi.
Polsha termasi yana bir bor yirik turnirda muvaffaqiyatsizlikka uchradi

Polsha — Slovakiya — 1:2 (0:1)
Gollar: Shchensni, 18 — avtogol (0:1). Linetti, 46 (1:1). Shkrinyar, 69 (1:2).

Polsha: Shchensni, Ribus (Puxach, 74), Glik, Bereshinski, Bednarek, Krixovyak, Klix (Moder, 85), Zelinski (Sviderski, 85), Linetti (Frankovski, 74), Yujvyak, Levandovski.

Slovakiya: Dubravka, Gubochan, Pekarik (Koshelnik, 79), Shatka, Shkrinyar, Hamshik, Kutska, Duda (Gregush, 90+2), Xaraslin (Suslov, 87), Xromada (Xroshovski, 79), Mak (Dyurish, 87).

Ogohlantirishlar: Gubochan, 20. Krixovyak, 22.

Chetlatish: Krixovyak, 62.

Hakamlar: Hatsegan. George, Gingulyak (barchasi — Ruminiya).

VAR: Di Bello. Meli (ikkisi — Italiya), Brizar (Fransiya), Irrati (Italiya).

14 iyun. Sankt-Peterburg. «Gazprom Arena» stadioni.
Polsha terma jamoasi doim jahon va Yevropa chempionatlari saralash bosqichini muammosiz o‘tkazadi. Yevro-2016 saralashida Robert Levandovski 13 gol urgan, JCh-2018 saralashida esa «Bavariya» to‘purari 10 o‘yinda 16 bor raqiblar darvozasini ishg‘ol qilgan. Va shu bilan tamom. Final raundida polshaliklar beozor bo‘lib qolishadi.
Avvalgi Yevropa chempionatida istisno holat ro‘y berib, «Oq burgutlar» chorak finalga chiqqan va faqat penaltilar seriyasida bo‘lajak triumfator — Portugaliyaga yutqazgandi. Ammo bu ham polshaliklarning yirik turnirlardagi muvaffaqiyatsizliklarining bir qismi. Levandovski o‘shanda portugallar darvozasiga xalqaro turnirlardagi 9 o‘yindagi ilk golini urgandi. Statistikaga qaralsa, Robert bu golga qadar jahon va Yevropa chempionatlarida raqiblar darvozalari sari 31 bor zarba bergan, ammo bularning birortasi darvozaga kirmagandi.
Slovaklar, albatta, oson o‘lja emasdi, mart oyidagi jahon chempionatiga saralash o‘yinlarida ham bu ko‘rindi, ammo Polshaga qarshi o‘yinda Robert Mak Leo Messi kabi harakat qilib, chap qanotda ikki futbolchini dog‘da qoldirdi va jarima maydoniga kirib zarba berdi, uning bu zarbasi Kamil Glikning oyog‘iga tegib yo‘nalishni o‘zgartirgani Voysex Shchensnining ishini qiyinlashtirdi va Yevro tarixiga avtogol muallifi bo‘lgan ilk darvozabon sifatida kirdi. Ushbu darvozabon uchun Yevropa chempionatlari 1-turidagi o‘yinlar omadsiz kechmoqda: Yevro-2012da ochilishi o‘yinida (Gretsiyaga qarshi) qizil kartochka olgandi, Yevro-2016da esa dastlabki o‘yindayoq (Shimoliy Irlandiya bilan) jarohat olgan va shu bilan turnirda maydonga tushmagandi.
Umuman olganda, Slovakiya guruh favoriti sifatida qaralgan Polshadan ko‘ra yaxshiroq o‘ynadi, polshaliklar faqat o‘zlariga muammo tug‘dirish bilan band bo‘lishdi. Ular xatolarini tanaffusdan keyinoq yuvishga kirishishdi. Javob goli uchun 32 soniya kifoya qildi, bu esa Yevro tarixida ikkinchi bo‘limda urilgan eng tezkor gollar orasida ikkinchi bo‘ldi. 1984 yilda ruminiyalik Koras tezroq gol urgandi — GFRga qarshi o‘yinning ikkinchi bo‘limi boshlanganidan 21 soniya o‘tiboq gol urilgandi.
Piterdagi javob goli Linetti hisobiga yozildi — ammo golda asosiy ishni Ribus bajardi. «Lokomotiv» himoyachisi jamoadoshiga shunday pas berdiki, gol urmaslik ilojsiz edi. Boshqa bir moskvalik temiryo‘lchi Krixovyak esa o‘z jamoasining qaytishini yo‘qqa chiqardi, u to‘p uchun kurashda ikkinchi bor sariq kartochka oldi va joriy turnirda maydondan chetlatilgan ilk futbolchi bo‘ldi. Bu o‘yindagi burilish nuqtasi edi.

Ko‘p o‘tmay Shkrinyar g‘alaba golini urdi, o‘yin oxirida esa unikidan qulayroq vaziyatdan Bednarek foydalana olmadi. Polyaklarga omad yetishmayapti deyish mumkin, ammo bu natijalarni o‘zgartirmaydi. Yirik turnirlarda ular doimgidek qiynalishmoqda, ayniqsa Rossiya mezbonligidagi turnirlarda.
2018 yilgi jahon chempionatida «Oq burgutlar» guruh bosqichidagi dastlabki ikki o‘yinda Senegal va Kolumbiyaga mag‘lub bo‘lgach, uchinchi turda Yaponiya ustidan qozonilgan g‘alaba hech qanday ahamiyat kasb etmagandi. Polsha guruhda to‘rtinchi o‘rinda qolgan, aftidan Yevro-2020da ham shu ssenariy takrorlanadi. Slovaklar guruh autsayderi sifatida qaralgandi, Polshani endi Shvetsiya va Ispaniyaga qarshi yanada qiyinroq o‘yinlar kutmoqda. Qolaversa, polyaklar ispanlarga qarshi Krixovyaksiz o‘ynashadi.